Det er uforståeligt, at lillebroren til en mulig mishandlet
pige i Mou ved Aalborg stadig bor hos forældrene. Det siger formanden for Børns Vilkår Peter Albæk.

Det siger han til P4 Nordjylland. Pigen blev tvangsfjernet i april 2008, mens lillebroren stadig bor hos forældrene - de forældre, der er for retten disse dage tiltalt for at mishandle deres datter. Intet i retssagen peger på, at drengen er blevet mishandlet. Allligevel mener formanden for Børns Vilkår, Peter Albæk, at lillebroren burde have været fjernet også. - Selv om han muligvis ikke har været udsat for mishandling, så kan drengen sagtens have haft  traumatiserende oplevelser med det, der er sket i hjemmet. Jeg forstår ikke, at han får lov at blive. Jeg er bestemt ikke imponeret af Aalborg Kommune i den her sag, siger Peter Albæk. Formanden for Børne- og Ungdomsudvalget i Aalborg Kommune, Lars Bang Jensen, forklarer, at udvalget vurderer alle børn individuelt, og at myndighederne derfor ikke automatisk fjerner alle børn i et belastet hjem. - Vi vurderer, at drengens udvikling ikke er truet, og derfor har vi valgt at lade ham blive i hjemmet. Det er ikke ualmindeligt, at vi fjerner et enkelt barn og lader et andet blive, siger Lars Bang Jensen. I dag falder der dom i sagen mod forældrene. De er tiltalt for vold mod datteren og for frihedsberøvelse. Men om sagen og dommen får konsekvenser for drengens fremtid, det ved formanden for Børne- og Ungdomsudvalget i Aalborg Kommune, Lars Bang Jensen, ikke her til morgen.